CELEX: 32015D0674
Language: lt
Date: 1429488000000
Title: 2015 m. balandžio 20 d. Tarybos sprendimas (ES) 2015/674 dėl iš dalies pakeisto Susitarimo, įkuriančio Viduržemio jūros bendrosios žvejybos komisiją, priėmimo Europos Sąjungos vardu

30.4.2015   
            
            
               LT
            
            
               Europos Sąjungos oficialusis leidinys
            
            
               L 111/1
            
         TARYBOS SPRENDIMAS (ES) 2015/674
   2015 m. balandžio 20 d.
   dėl iš dalies pakeisto Susitarimo, įkuriančio Viduržemio jūros bendrosios žvejybos komisiją, priėmimo Europos Sąjungos vardu
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo, ypač į jos 43 straipsnio 2 dalį kartu su 218 straipsnio 6 dalies a punktu,
   atsižvelgdama į Europos Komisijos pasiūlymą,
   atsižvelgdama į Europos Parlamento pritarimą,
   kadangi:
   
               (1)
            
            
               1949 m. vykusioje penktojoje Maisto ir žemės ūkio organizacijos (toliau – FAO) konferencijoje buvo parengtas ir patvirtintas Susitarimas, įkuriantis Viduržemio jūros bendrosios žvejybos komisiją (toliau – Bendroji Viduržemio jūros žvejybos komisija, BVJŽK) (toliau – Susitarimas), ir jis įsigaliojo 1952 m. vasario 20 d.;
            
         
               (2)
            
            
               Tarybai priėmus Sprendimą 98/416/EB (1), Europos bendrija tapo viena iš BVJŽK Susitariančiųjų Šalių;
            
         
               (3)
            
            
               2009 m. gruodžio 1 d. įsigaliojus Lisabonos sutarčiai, Europos Sąjunga pakeitė Europos bendriją ir perėmė jos teises bei pareigas;
            
         
               (4)
            
            
               2013 m. lapkričio 15 d. Taryba įgaliojo Komisiją Sąjungos vardu vesti derybas dėl Susitarimo pakeitimų klausimais, priklausančiais Sąjungos kompetencijai;
            
         
               (5)
            
            
               valstybės narės ir Komisija vedė derybas pagal atitinkamas savo kompetencijos sritis vadovaudamosi derybiniais įgaliojimais ir glaudžiai bendradarbiaudamos;
            
         
               (6)
            
            
               derybos buvo sėkmingai baigtos 2014 m. gegužės 19–24 d. įvykusiame BVJŽK posėdyje. Tame posėdyje BVJŽK patvirtino iš dalies pakeisto Susitarimo tekstą;
            
         
               (7)
            
            
               Susitarimo pakeitimais siekiama atnaujinti BVJŽK ir sustiprinti jos vaidmenį užtikrinant žvejybos išteklių išsaugojimą jos kompetencijos srityje;
            
         
               (8)
            
            
               siekiant užtikrinti ilgalaikę gyvųjų jūrų išteklių ir jų aplinkos išsaugojimą bei tausų panaudojimą buvo peržiūrėti ir išplėsti BVJŽK tikslai, bendrieji principai ir funkcijos;
            
         
               (9)
            
            
               iš dalies pakeistas Susitarimas neprieštarauja Sąjungos bendros žuvininkystės politikos principams. Todėl Sąjunga yra suinteresuota priimti iš dalies pakeistą Susitarimą,
            
         PRIĖMĖ ŠĮ SPRENDIMĄ:
   1 straipsnis
   Sąjungos vardu patvirtinamas iš dalies pakeistas Susitarimas, įkuriantis Viduržemio jūros bendrosios žvejybos komisiją.
   Iš dalies pakeisto Susitarimo tekstas pridedamas prie šio sprendimo.
   2 straipsnis
   Tarybos Pirmininkas paskiria asmenį, įgaliotą Sąjungos vardu pranešti FAO apie tai, kad Europos Sąjunga priima iš dalies pakeistą Susitarimą. (2)
   
   3 straipsnis
   Šis sprendimas įsigalioja jo priėmimo dieną.
   
      Priimta Liuksemburge 2015 m. balandžio 20 d.
      
         
            Tarybos vardu
         
         
            Pirmininkas
         
         J. DŪKLAVS
      
   
   
      (1)  1998 m. birželio 16 d. Tarybos sprendimas 98/416/EB dėl Europos bendrijos prisijungimo prie Viduržemio jūros bendrosios žvejybos komisijos (OL L 190, 1998 7 4, p. 34).
   
      (2)  Iš dalies pakeisto Susitarimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.